Up-312/06
Natisni
Opravilna št.:
Up-312/06
Datum odločitve:
11. 4. 2006
ECLI:
ECLI:SI:USRS:2006:Up.312.06
Akt:
Ustavna pritožba zoper sklep Okrožnega sodišča v Ljubljani št. II K 265/2004 z dne 11. 1. 2006
Izrek:
Ustavna pritožba zoper sklep Okrožnega sodišča v Ljubljani št. II K 265/2004 z dne 11. 1. 2006 se zavrže.
Evidenčni stavek:
Ker zoper sklep o zavnitvi predloga za izločitev dokazov niso bila izčrpana niti redna pravna sredstva (pritožba zoper sodbo), predčasna obravnava ustavne pritožbe ni bila mogoča. Zato jo je Ustavno sodišče zavrglo.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
9. 3. 2006
Vrsta odločitve:
sklep
Vrsta rešitve:
zavrženje
Dokument:
US26011
Dokument v PDF obliki:
Up-312-06.pdf
117 KB
Prenesite datoteko
Up-312/06-4
11. 4. 2006
SKLEP
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z., na seji senata dne 30. marca 2006 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba zoper sklep Okrožnega sodišča v Ljubljani št. II K 265/2004 z dne 11. 1. 2006 se zavrže.
Obrazložitev
1. Pritožnik vlaga ustavno pritožbo zoper v izreku navedeni sklep. Z njim je Okrožno sodišče na naroku za glavno obravnavo zavrnilo predlog pritožnikovega zagovornika za izločitev dokazov, pridobljenih po 150. členu Zakona o kazenskem postopku (Uradni list RS, št. 63/94 in nasl. – v nadaljevanju ZKP), in predlog za izločitev izpisov podatkov na njegovem računalniku. Zatrjuje kršitev 37. člena Ustave (varstvo tajnosti pisem in drugih občil). Ustavnemu sodišču predlaga, naj o ustavni pritožbi odloči predčasno, pred izčrpanjem pravnih sredstev, in naj do končne odločitve na podlagi 58. člena Zakona o Ustavnem sodišču (v nadaljevanju ZUstS) zadrži izvršitev izpodbijanega sklepa. Predlog za predčasno obravnavo in za začasno zadržanje izvršitve pritožnik utemeljuje z naslednjim. Navaja, da se odredba preiskovalnega sodnika za uporabo ukrepov iz prvega odstavka 150. člena ZKP ni nanašala nanj in je zato kršitev 37. člena Ustave, zlasti njenega drugega odstavka, očitna. Meni, da že samo izvajanje dokazov, ki bi morali biti izločeni, pomeni dokončano kršitev tajnosti njegovih občil in navaja, da "ni z gotovostjo pričakovati, da bi sodišče ob odločanju te dokaze izločilo". Zaradi utemeljenega pričakovanja ponovnih kršitev naj bi bilo ogroženo tudi pritožnikovo duševno in telesno zdravje.
2. Ustavna pritožba se po določbi prvega odstavka 51. člena ZUstS lahko vloži šele, ko so izčrpana vsa pravna sredstva. Po določbi drugega odstavka istega člena lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice.
3. To pomeni, da lahko Ustavno sodišče izjemoma odloča o ustavni pritožbi že pred izčrpanjem izrednih pravnih sredstev, v nobenem primeru pa ne more odločati pred izčrpanjem rednih pravnih sredstev.
4. V skladu z določbo četrtega odstavka 340. člena ZKP izda senat (poseben) sklep o izločitvi ali zavrnitvi predloga za izločitev nedovoljenih dokazov pred koncem dokaznega postopka. Zoper izpodbijani sklep ni posebne pritožbe, temveč se sme v skladu s tretjim odstavkom 399. člena ZKP izpodbijati le v pritožbi zoper sodbo.
5. Ker v tej zadevi (še) niso izčrpana niti redna pravna sredstva, ustavne pritožbe glede na navedeno ni mogoče obravnavati. Zato jo je Ustavno sodišče zavrglo.
6. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer